《题吴明府石门山图册子》
清代·许兆椿

荆山扬锷争摩天，欲断不断浮苍烟。千盘万叠石门出，峭岩一苍流奔泉。

横桥直架洞底壑，漱琼鸣玉声溅溅。溪风吹翠湿欲滴，老树挂壁根空悬。

梯山凿石盘鸟道，古藤百尺愁攀援。茅檐一一负嶂立，夜半驾鹤来飞仙。

如何造物不自惜，更于绝壁穷雕镌。悬青万仞门呀然，一步一使心回旋。

如鸦蝙蝠扑人面，似乳石髓滑不坚。天风扫断尘坱迹，杳杳时有闲云眠。

使君青眼了不负，乱山堆里居三年。拂衣一旦掷官去，绿阴处处啼春鹃。

祇留山色在图画，未妨羞涩囊无钱。驱车京洛尘滚滚，兴剧一放黄州船。

雪堂月好快把酒，江天万里清而妍。此时披图发而啸，石门之山落眼前。

要留面目对山色，岂可骫骳供人怜。我歌未已君忽笑，此语未足闻时贤。

置图一鼓潇湘弦，众山响笑空中传。

作者简介：（?—1814）湖北云梦人，字茂堂，号秋岩。乾隆三十七年进士。由编修累迁江宁知府。嘉庆间历任江宁布政使、仓场侍郎、漕运总督、贵州巡抚、刑部侍郎。在官约束胥吏极严，有清直之誉。工诗善书。有《秋水阁诗钞》。